MT Il-Ġurnal Uffiċjali tal-Unjoni Ewropea C 90/8

Talba għal deċiżjoni preliminari mressqa mill-Court of Appeal (Ir-Renju Unit) fid-19 ta’ Jannar 2009 – The Motor Insurers’ Bureau vs Helphire (UK) Limited, Angel Assistance Limited

(Kawża C-26/09)

2009/C 90/13

Lingwa tal-kawża: L-Ingliż

Qorti tar-rinviju

Court of Appeal

Partijiet fil-kawża prinċipali

Rikorrent: The Motor Insurers’ Bureau

Konvenuti: Helphire (UK) Limited, Angel Assistance Limited

Domandi preliminari

L-ewwel domanda

a) Meta d-dritt nazzjonali ta’ Stat Membru jipprovdi li l-ispejjeż li l-vittma ta’ inċident tat-traffiku tidħol għalihom sabiex tikri vettura oħra jistgħu jiġu rkuprati mingħand il-persuna responsabbli, l-Artikolu 1(4) tad-Direttiva 84/5/KEE (1) jippermetti lill-Motor Insurers’ Bureau (iktar ’il quddiem l-“MIB”) jeskludi, fil-każ li ma jkunx hemm irkupru mingħand il-persuna responsabbli, kull responsabbiltà għal dawn l-ispejjeż meta l-kumpens fl-aħħar mill-aħħar jitħallas lill-assiguratur li jkun ħareġ polza wara l-inċident li tkopri l-ispejjeż marbuta mal-kiri?

b) Jekk ir-risposta għall-parti (a) tal-ewwel domanda tkun negattiva, il-kumpens mogħti mill-MIB jista’ jkun limitat għall-primjum pagabbli, jekk ikun il-każ, lill-assiguraturi li jkunu ħallsu l-ispejjeż marbuta mal-kiri?

It-tieni domanda

Jekk ir-risposta għall-parti (a) tal-ewwel domanda tkun negattiva:

Il-qorti nazzjonali għandha tinterpreta l-Uninsured Drivers Agreement (Ftehim dwar sewwieqa li ma jkollhomx assigurazzjoni) b’tali mod li tagħti effett lid-Direttiva skont il-prinċipji stabbiliti mill-Qorti tal-Ġustizzja fis-sentenza tat-13 ta’ Novembru 1990, Marleasing vs La Comercial Internacional de Alimentacion (C-106/89, Ġabra p. I-4135)? Fi kliem ieħor, l-espressjoni r-“regoli kollha tad-dritt nazzjonali”, li tintuża fit-tielet inċiż tal-punt 120 tas-sentenza tal-Qorti tal-Ġustizzja tal-5 ta’ Ottubru 2004, Pfeiffer vs Deutsches Rotes Kruz (Kawżi magħquda C-397/01 sa C-403/01, Ġabra p. I-8835), tinkludi ftehim bħall-Uninsured Drivers Agreement?

It-tielet domanda

Jekk ir-risposta għall-parti (a) tal-ewwel domanda tkun negattiva:

L-Artikolu 1(4) tad-Direttiva għandu effett dirett?

Ir-raba’ domanda

Jekk ir-risposta għat-tielet domanda tkun pożittiva:

a) Għall-finijiet tad-determinazzjoni ta’ jekk korp bħalma huwa l-MIB huwiex korp li fil-konfront tiegħu jistgħu jiġu invokati d-dispożizzjonijiet ta’ direttiva li jista’ jkollhom effett dirett: i) Il-kriterji identifikati mill-Qorti tal-Ġustizzja fis-sentenza tat-12 ta’ Lulju 1990, Foster vs British Gas (C-188/89, Ġabra p. I-3313), huma l-kriterji li għandhom jintużaw sabiex issir din id-determinazzjoni? ii) Jekk din id-determinazzjoni għandha ssir abbażi ta’ uħud minn dawn il-kriterji (iżda mhux kollha) jew abbażi ta’ kriterji addizzjonali, liema kriterji għandhom jintużaw?

b) Hija biss il-qorti nazzjonali li għandha ġurisdizzjoni sabiex tiddetermina jekk korp jissodisfax il-kriterji rilevanti?

c) Korp li jkollu l-karatteristiċi tal-MIB jissodisfa l-kriterji b’tali mod li d-dispożizzjonijiet ta’ direttiva li għandhom effett dirett ikunu jistgħu jiġu invokati fil-konfront tiegħu?

(1) It-Tieni Direttiva tal-Kunsill 84/5/KEE, tat-30 ta’ Diċembru 1983, dwar l-approssimazzjoni tal-liġijiet tal-Istati Membri li għandhom x’jaqsmu ma’ assigurazzjoni kontra r-responsabbiltà ċivili fir-rigward tal-użu ta’ vetturi bil-mutur (ĠU L 8, p. 17)